  Туспуктэм: Татьяна Пунгина Наталия Сильвестрова Эгра ёросысь Беляевской гуртын тылобурдо гриппез шедьтӥзы. Соин сэрен ёросын карантин ялӥзы. Со сярысь ёрослэн тӧроез Александр Чирков «ВКонтакте» мерлыко вотэсысь бамаз ивортӥз. Висён потон интылэсь вить иськем котыр кышкытлыко зонае Сепож, Палым, Ытыдур, Вукобер, Тупал Пурга, Турел, Тышур, Седойлуд гуртъёс, Пургинской каркурт но Пурга черкогурт пыризы. 1-тӥ пӧсьтолэзе нимысьтыз ӧри гурт тылобурдоез лыдъян-чотан понна возёсъёстӥ ортчиз. Карантин интыын тылобурдоез басьтозы но кузёослы ыштонъёссэс берыктозы. Тылобурдо висён но кулон учыръёсты синйылтыку,  элькунысь ветеринарияя валтӥсь управленилэн ӟырдыт телефон линияз жингыртыны куро, солэн номерез - 8-800-222-17-16. Тодэ вайытом, тылобурдо грипп потон интыосты Глазкарын, Ижкарын, Кез но Красногорск ёросъёсын шедьтӥзы. Красногорск ёросын карантинэз палэнтӥзы ни. Удмуртиысь тылобурдо вордон фабрикаосын кышкытлыклэсь утиськон ужрадъёсты кужмоятӥзы. Тегъёс: тылобурдогрипп тылобурдоос висён карантин Эгра Удмуртия  